Velkommen i

**Vuggestuen**

**Artillerivej 71B 2300 S**

**Tlf.32573185**

**Åbningstid**

**Mandag - torsdag kl. 7:00 - 17.00**

**Fredag kl. 7:00 - 16.00**

Velkommen til hele familien.

For en del forældre er vuggestuen det første møde med daginstitutionsverdenen, og den omstændighed kan naturligvis give anledning til spørgsmål og undren, og selv om man er erfaren daginstitutionsbruger, er der altid noget man gerne vil vide. Vi håber denne lille folder kan bruges som den er tænkt, nemlig som et lille opslagsværk med svar på praktiske spørgsmål og en kort indføring i det pædagogiske arbejde.

For at kunne skabe de bedst mulige betingelser for jeres barn, vil vi bede jer om at nedtrappe amningen (i det tidsrum som i forventer barnet skal være i institutionen), da vi desværre ikke kan tilbyde dette.

Vi har også brug for, at jeres barn kan falde i søvn alene, uden en gåtur i barnevogn og uden, at være i bæresele. Hvis muligt vil det være en stor fordel hvis andre en end barnets primærvoksne har puttet barnet inden vuggestuestart.

**Indhold**

### **Praktiske oplysninger**

### **Start i vuggestuen………………………………………………………………………3**

### **General information 4**

**Ferie og fridage 4**

**Sygdom 4**

**Bleer 5**

**Sutter 5**

**Eget legetøj 5**

**Tøj 5**

**Mærkedage 5**

### **Børnefødselsdage…………………………………………………….………... 6**

### **Hvorfor gør vi det, vi gør?**

### **Hvorfor…? 8**

**Et eksempel på et pædagogisk forløb 9**

**Til sidst… 9**

### **Fakta om Artillerivejens Vuggestue**

### **Mødetid- lukkedage 12**

**Forældresamarbejde 12**

### **Start i vuggestue**

***Allerførst vil vi nævne, at institutionen fra efteråret 2009, er blevet til en integreret 0-6 års institution, idet vi har udvidet med en udflytterbørnehave, som hedder Slottet. Når barnet starter i vuggestuen, er det jo så tanken, at det bliver hos os til det skal i skole.***

***For overskuelighedens skyld har vi valgt her i folderen kun at beskrive forhold, der vedrører vuggestuen, så forhold relateret til børnehaven findes i en anden folder****.*

I den første tid i vuggestuen er det vigtigt, at vi lærer både jer og jeres barn at kende, og at I får så meget kendskab til os og arbejdet i institutionen, at I kan føle jer godt tilpasse og trygge ved, at vi passer barnet.

Det allervigtigste her i starten hvor det fremtidige samarbejde grundlægges, er at vi voksne snakker med hinanden og sammen finder ud af, hvad der er bedst for barnet og sammen planlægger og aftaler, hvordan vi kan give barnet en god start i vuggestuen.

Børn er forskellige og reagerer meget forskelligt på at begynde i vuggestue. Det betyder, at vi ikke på forhånd kan lægge os fast på, hvordan det hele skal gribes an, men selvfølgelig har vi nogle bud på, hvad der kan være med til at gøre det så let som overhovedet for barnet at begynde i vuggestue.

Det er vores forventning, at barnet i de første dage er her sammen med mor eller far. Det er trygt for et lille barn at opleve alt det nye sammen med en person, det kender, og målet er at barnet bliver fortroligt med vuggestuen. For barnet er det vigtigt, at det finder ud af at mor/far går på et tidspunkt, *og* at mor/far kommer tilbage igen. Den erkendelse skal barnet have tid til at få, og det skal helst ske på en måde, barnet kan magte. Derfor vurderer vi sammen, hvornår det er tid til, at du går.

Første gang er det en god ide kun at gå 15 til 30 minutter, og så stille og roligt i løbet af nogle dage øge tidsrummet, barnet er her i vuggestuen alene. De fleste børn finder ud af det i løbet af en 1 til 2 uger, men nogle skal have lidt længere tid. I begyndelsen, lige efter den egentlige start, er det en god idé, hvis det er muligt, at barnet har korte dage og måske bliver hentet før middagsluren eller lige efter.

De fleste børn vil begynde at græde i starten, når far eller mor går. Det kan være meget hårdt som forældre at gå fra et grædende barn.

Det er imidlertid vores erfaring, at man ikke kan springe denne periode over. Det kan måske hjælpe at tænke på, at det er naturligt, at barnet udtrykker sig ved at græde al den stund, at sproget ikke er så udviklet endnu. Det er ikke nødvendigvis, fordi barnet ikke kan lide at være i vuggestuen, at det græder.

Mange børn synes ikke særlig godt om at tage afsked, men deres reaktion er knyttet til selve afskedsstunden, og resten af dagen har de det fint. Hvis I går og er urolige i løbet af dagen og tænker på, hvordan det går, så ring endelig til os.

Mange forældre er naturligvis lidt bekymrede for, hvordan barnet trives i vuggestuen og i børnegruppen. Vi gør vores bedste for at informere om barnets dag, men det er lige så vigtigt, at du siger til, hvis du ikke synes, du ved nok. Du skal ikke være nervøs for at tage vores tid. Hvis det ikke er muligt at snakke sammen lige her og nu så finder vi gerne sammen med dig en tid for en samtale.

**Det gælder i øvrigt ikke kun i starten, men i al den tid barnet går i institutionen.**

### **Praktiske oplysninger**

**Aula**

Ved indgangen er der en skærm, hvor medarbejderne hver dag tjekker jeres barn ind og ud af vuggestuen. I skal skrive i Aula, hvornår I henter jeres barn, og hvem der henter. Meget vigtigt - giv altid besked hvis andre henter, så vi ved det er i orden.

Hvis I ikke kender AULA i forvejen, kan selv finde vejledning på nettet.

Her skal I også melde sygdom/ferie/fridage o.s.v.

**Ferie og fridage**

Det er i alles interesse at personaleressourcerne anvendes bedst muligt. Det har betydning for både mulighederne i det pædagogiske arbejde og for vuggestuens økonomi. I kan hjælpe os med at planlægge og styre forbruget ved at give os besked, hvis jeres barn ikke kommer. Det er en meget stor hjælp for os i dagligdagen, hvis I følger nedenstående.

* Hvis I ved, at barnet holder fri dagen efter, så skriv det på AULA.
* Er det en spontan fridag, noter det i Aula gerne kl. 7.00.
* Giv os besked om, hvornår barnet holder ferie - helst i god tid, da vi med denne information kan spare på vikarbudgettet og noter det i AULA.
* Selvom vi ikke har nogen 'deadline' for aflevering af børnene, er det almindeligt, at de fleste børn er her senest kl. 9.00. Hvis det derfor indimellem bliver senere, så ring til os - så ved vi, I kommer. Er det i en fast periode, at barnet kommer senere, skal I notere det i Aula
* Noter i AULA hvis barnet er sygt, så tidligt som muligt og helst inden kl 7.00. Skriv rask på AULA barn når jeres barn kommer i vuggestue igen.
* Ellers ring om morgenen den dag, barnet kommer.

**Sygdom**

Som institution har vi et stort ansvar for at medvirke til at begrænse sygdomstilfældene hos børnene.

Personale og forældre har et fælles ansvar for børnenes sundhed, sygdom og almene trivsel.

Når barnet bliver sygt, skal vi have besked så hurtigt som muligt*,**og af hensyn til smitterisikoen og eventuelle forholdsregler skal vi have at vide, hvad barnet fejler.*

Et sygt, sløjt og utilpas barn kan ikke modtages i vuggestuen af hensyn til både barnet selv og de andre børn. Vi har ikke mulighed for at passe et sygt barn godt nok og give den omsorg og pleje, et lille sygt barn har behov for.

Bliver barnet sygt mens det er i vuggestuen, vil vi altid kontakte jer, så I kan hente barnet.

Når barnet er rask igen, vil vi gerne have besked, dagen før barnet kommer igen. Har der været specielle omstændigheder omkring sygdommen, er det vigtigt, vi hører om det. Det kunne være oplysning om hospitalsindlæggelse, mange smerter, træthed m.m.

Vi ved godt, det kan være svært at få passet barnet under sygdom, men for barnets trivsel og sundhed er det vigtigt at huske på, at et barn ikke er klar til vuggestuelivet, før det er helt rask igen og kan deltage i hverdagen uden særlige hensyn.

Ved kronisk sygdom og lidelser kan barnet selvfølgelig være i vuggestuen, hvis det ellers er raskt. Ved kroniske lidelser herunder allergier, som kræver særlige kosthensyn, beder vi altid om en lægelig udtalelse, så vi er sikre på, vi gør det rigtige.

**Bleer og Sutter**

Vuggestuen leverer bleer. Vi har sutter i vuggestuen, men det er ”standardtyper”, hvis andre slags sutter bruges, er I velkomne til at give barnet dem med. Det samme gælder sovedyr og sutteklude.

**Sovevaner**

De fleste vuggestuebørn har brug for en middagslur og bliver puttet efter frokost omkring ved 12-tiden. Nogle børn har i starten stadig brug for at sove 2 gange i løbet af dagen, og vi følger så vidt muligt barnets egen rytme og lægger det til at sove, når behovet melder sig. I vuggestuen bliver alle børn puttet til middag. Vi mener, børnene har brug for at få lidt tid i fred og ro i løbet af dagen, og de store vuggestuebørn som ikke altid har brug for en middagslur hviler sig bare i en halvtimes tid.

Barnet har sin egen krybbe og sit eget sengetøj her i vuggestuen. Børnene sover ude hele året i krybberummene. De er altid under opsyn, mens de sover.

**Eget legetøj**

Har jeres barn en yndlingsdukke, -bamse eller -bil, som det er ”umuligt at leve uden”, kan det betyde meget for barnets tryghed at have den pågældende ting med. Vi forsøger så godt som muligt at passe på, at eget legetøj ikke bliver væk, men hånden på hjertet - det kan ikke altid lade sig gøre, og så må vi hjælpes ad med at finde det, når I skal hjem.

**Husk! Altid navn i medbragt legetøj**

**Tøj**

Hvert barn har sin egen garderobe på gangen og et rum på stuens badeværelse, hvor henholdsvis overtøj og skiftetøj opbevares.

Når der skal holdes styr på tøjet, er det en rigtig god hjælp for os, hvis der er navn i tøjet. Især er det vigtigt og praktisk at hjemmesko, gummistøvler, støvler, sko, regntøj og overtøj er mærket. Et lille hjertesuk i forbindelse med garderoben er - hjælp os for med børnenes sikkerheds skyld og tag plasticposer med hjem igen, hvis I har haft tøj med i en.

I skal som forældre tømme jeres børns garderober hver fredag, så rengøringspersonalet kan gøre ordentligt rent.

En garderobe er en ren baktier bombe.

**Mærkedage**

**Jul**

Vi holder julefest med børn og personale. En eftermiddag i løbet af december inviterer vi jer på et glas gløgg og en æbleskive,når I henter jeres barn.

**Fastelavn**

Vi slår katten af tønden sammen med børnene fastelavnsmandag.

**Maden i vuggestuen**

I vuggestuen tilbydes børnene fuld kost og vi får udelukkende vegetarmad. Der er morgenmad for de børn, der ønsker det, indtil klokken 7.30. Formiddag og eftermiddag får børnene et mellemmåltid, og ved ellevetiden spiser vi frokost. Vi spiser varm mad fire gange om ugen og frokostbuffet med kold mad en gang.

Dagens menu står på tavlen ved køkkendøren.

**Børnefødselsdage**

Til barnets fødselsdag er det i orden, at medbringe is/kage, men vi opfordrer til at sætte et fornuftigt niveau for serveringen og gerne finder alternativer til slik/ kager. Frugt eller boller er altid en succes hos børnene.

For at det ikke skal tage overhånd, har vi besluttet, at man kun medbringer noget til sin egen stue og ikke til hele huset.

Hjemmebag må ikke indeholde flødeskum, creme eller andre letfordærvelige ting af hensyn til fødevaresikkerheden. Samme retningslinjer gælder, når et barn stopper og skal i børnehave.

Begrundelsen for overhovedet at medbringe noget hjemmefra er pædagogisk. Fødselsdage og børnehavestart er vigtige begivenheder i et barns liv, som vi mener, der skal være mulighed for at markere og gøre til noget særligt, og det er forbundet med stor glæde hos et barn at have noget med til de andre.

### **Hvorfor gør vi det, vi gør?**

**Hvorfor…?**

**Vuggestuebarnet**

Selv om alle børn er noget helt for sig, er der alligevel nogle generelle træk, der kendertegner vuggestuebarnet og som derfor giver os en basis at gå ud fra i det pædagogiske arbejde.

Et vuggestuebarn er:

* i fuld gang med at erobre sin verden.
* eksperimenterende, nysgerrigt og legende.
* et lille menneske med behov for tryghed, fysisk kontakt og venlighed.
* en person med brug for plads til fysisk udfoldelse og fred til at være sig selv.
* helt afhængigt af voksne, der kan passe på det og yde omsorg.
* grænsesøgende, krævende, afprøvende og konfliktsøgende.
* i besiddelse af evnen til at udvikle tætte relationer til andre og til at opleve glæde ved samvær.

Med ovenstående i baghovedet har vi udformet **vores målsætning** og overordnede mål for det pædagogiske arbejde i institutionen.

**Unikke individer og fællesskab**

Det pædagogiske arbejde i institutionen bygger på tanken om, at alle individer er unikke. Vi er forskellige med forskellige muligheder og evner, men samtidig er vi alle en del af et fællesskab og set i større perspektiv en del af et samfund, som bygger på demokratiske principper og den enkeltes ligeværd.

**Udgangspunkt i børnene**

I vuggestuens daglige arbejder vi ud fra et princip om, at alt, hvad der foregår i vuggestuen - med og omkring børnene - skal tilpasses og rette sig efter den aktuelle børnegruppe. Kun ved at tage udgangspunkt i børnene sikrer vi, at de får optimale muligheder for udvikling og trivsel. Der skal gives plads og tid til at eksperimentere. Alle børn har ret til at blive mødt med omsorg og forståelse, for kun gennem forståelse for og accept af barnets individuelle udtryk, kan det lære noget om at tage ansvar for sig selv og fungere i et fællesskab som ligeværdigt medlem.

De voksne skal være fleksible og nærværende og være gode eksempler for børnene, men det er ikke den voksne, som udvikler barnet. Det er barnet selv, der udvikler sig i samspil med sine omgivelser og gennem sine relationer til andre børn og voksne. Gennem sine handlinger ændrer barnet omverdenen, og gennem sin nye viden ændres barnet. Barnet skal gøre sine erfaringer i dagligdagen i vuggestuen og de voksne skal kunne se, hvor barnet er i sin aktuelle udvikling og derefter kunne tilbyde oplevelser og aktiviteter, der imødekommer barnet og øger dets appetit på at søge nye erfaringer.

**Åbenhed**

Vi arbejder i et åbent miljø på det konkrete plan (åbne døre) og i overført betydning (åbenhed for udvikling, forandring og forskellighed).

Man kommer sjældent til en lukket dør her i vuggestuen, idet vi arbejder på tværs af stuerne. Børnene må gerne være i hele huset.

Vi sætter en ære i, at både børn og forældre skal føle sig velkomne og godt tilpasse, og at personalet trives.

Vi arbejder til stadighed med at udvikle pædagogikken til gavn for alle i institutionen, og vi har gjort os mange overvejelser om vores måde at gøre tingene på. I dette arbejde har I forældre en central plads. Vi mener, at som forældre er man eksperter i sit eget barn, men vi er eksperter i at få en gruppe børn til at fungere her i institutionen. På den måde er både forældre og personales viden vigtig i arbejdet omkring børnene. Derfor er det blandt andet så væsentligt, at vi snakker sammen i dagligdagen, så vi ved lidt om, hvordan barnet er derhjemme, og så man som forældre får et indtryk af, hvordan barnet er i vuggestuen.

**Udvikling gennem leg**

Noget af det allervigtigste for et vuggestuebarn er det at lege. Det er igennem legen, barnet udvikler sig og erobrer verden. Derfor er der meget plads til at lege i vores hverdag. Det betyder, at vi ikke planlægger børnenes dag og fylder den ud med aktiviteter og tilbud, som vi bestemmer. Vi indretter de rammer, børnene skal fungere i, men det er børnene selv, der skal bruge og udfylde rammerne, selvfølgelig under vores opmærksomhed. Jo mere leg, jo bedre for børnenes udvikling og velbefindende.

**Udendørsliv er vigtigt**

Vi mener, det er vigtigt at tilbyde børnene så mange muligheder for at bruge deres krop som muligt. Derfor lægger vi vægt på at være meget udendørs, og vi har valgt at bruge vores nærmiljø fremfor at tage på længere ture.

Havnen er altid interessant med skibe og kraner, og en tur på Bryggen byder på mange oplevelser. Vores legeplads er stor og rummer mange forskellige udfordringer for både det lille og det store vuggestuebarn.

Vi vil gerne være med til at give børnene en begyndende forståelse for, hvordan vi kan bruge og beskytte naturen, og da vi jo er så rigt forsynet med natur i 'baghaven', er det oplagt, at fælleden indgår som en del af vuggestuens dagligliv. Vi kender området og kan udnytte de mange muligheder, naturen giver os. Vi kan tilpasse turene efter børnenes alder. Køre i klapvogn eller gå selv. Gå lange spændende ture ind i vildnisset eller gå på fordybelsestur og studere snegle, blomster, sne og vandpytter alt efter årstiden.

Om sommeren flytter mange af vuggestuens funktioner ud på legepladsen. Vi modtager, ofte, børnene ude om morgenen og er ude formiddag og eftermiddag. Det er dejligt at være ude i det fri. Børnene trives og leger godt, udvikler fysiske færdigheder og har få eller ingen konflikter med hinanden.

**Indendørsaktiviteter**

Aktiviteter som at male, tegne, klippe og klistre bliver børnene også tilbudt. Aktiviteterne kan være formiddagstilbud, men vil ofte blive sat i gang på børnenes opfordring på andre tidspunkter, f.eks. mens vi venter på, at alle børn vågner efter middagsluren.

**Et eksempel på**

**et pædagogisk forløb**

Vi har været på legepladsen i det gode forårsvejr. "Kom, vi skal ind og spise," siger en af de voksne, hvorefter hun nævner alle børnenes navne og sikrer sig, at de alle har hørt beskeden. Den mindste lille fyr tager hun i hånden og siger "Kom!".

Så går vi ind og tager overtøjet af. De små skal have hjælp, men de tre store kan selv tage skoene af, lyne jakken ned og hænge tøjet på plads.

En af de store står og gør ingenting. "Tager du ikke skoen af nu?" spørger den voksne. "Nej, jeg kan ikke," svarer barnet. Den voksne vurderer, at det nok er rigtigt, for selv om barnet almindeligvis er god til det med tøjet, har han i dag virkelig brugt kræfter på at lære at cykle ude på legepladsen. Han ser noget træt og svedig ud. "Kom, så skal jeg hjælpe dig," siger den voksne.

En af de andre voksne går ind på badeværelset, og et par af børnene går med. De andre følger efter, da de ser, der er gang i håndvasken. Vi begynder stille og roligt at vaske hænder. "Jeg trækker lige ærmerne op på din bluse," siger den voksne. De andre børn begynder selv at hive i ærmerne. Et par stykker lykkes det for, resten skal have en hjælpende hånd. Børnene rækker hænderne frem og får en lille klat sæbe, som de største med stor omhu sæber ind og skyller af. "Tørres!" siger de så, og det bliver de efter tur.

De to små på stuen synes, det er utroligt spændende med det rindende vand, de bliver stående ved den ene vandhane og pjasker, mens de andre bliver færdige.

De store går selv direkte fra badeværelset ind på stuen og finder sig en stol. To af pigerne er meget gode venner, de vil gerne sidde ved siden af hinanden for enden af bordet. De rykker rundt med stole, indtil de er tilfredse med pladsen, og så sætter de sig op og omfavner hinanden. De mindste er gået i gang med at lege, så den voksne går hen til dem og sætter sig på hug. "Hej - vi skal spise, kom med mig over til bordet," siger hun. Hun tager dem i hver sin hånd og går over til bordet.

De kan selv klatre op på stolene, men skal skubbes ind. De mellemstore kan næsten alle selv klare det med stolene. En enkelt sidder på en stol en meter fra bordet og råber: "Skub mig ind!" Så sidder vi der.

Næste projekt er hagesmækker. De mest populære hagesmækker er lige for tiden de nye grønne. "Jeg skal ikke have hagesmæk på," siger en af de store piger. "Jeg bruger dug." (En hagesmæk kan sagtens bruges som dækkeserviet). "Det er bare OK, hvad med jer?" siger den voksne henvendt til de to andre store. De mener også, de bruger dug i dag, for de er jo store og skal i børnehave, siger de.

Et par af de mellemste slutter sig til gruppen af 'grønne'. Men det er tydeligt, at resten er uinteresserede i, hvilken farve hagesmækken har. Til gengæld holder de hagesmækken op, og en enkelt prøver selv at lukke trykknapperne i nakken uden at det lykkes. Den mindste på stuen smider sin hagesmæk på gulvet til stor forargelse for de andre børn. Han får den på, og den voksne forklarer, at han jo er så lille endnu, at han ikke ved, det er bedst at spise med hagesmæk på.

I mellemtiden har en af de andre voksne hentet maden i køkkenet.

Krusene bliver stillet på bordet, og børnene begynder straks selv at dele dem om. Mælkekanderne bliver fyldt lidt op med mælk, så børnene selv kan hælde op. "Jeg kan selv," proklamerer den ene store. Desværre kommer hun til at hælde ved siden af, og hun bliver ked af, at den grønne dug er blevet våd. "Det gør ikke noget," trøster den voksne. "Der er heldigvis en ny grøn dug her, vi bytter den bare om."

Et par af de mellemste skal have hjælp, men alle prøver at hælde. De store holder øje med, om det går rigtigt til, og de kommenterer livligt, at de mindre børn hælder for meget op. "Kun til kanten," siger de. "Stop - ikke mere!" De bliver temmelig forargede over at de mindre 'hæmningsløst' hælder mælk i og uden for koppen. De voksne siger, at de små jo skal lære det, og at vi bare må tørre bordet, så går det nok .

Børnene er tørstige i dag. Det var varmt at være på legepladsen. Derfor skal der fyldes op i kopperne flere gange. Den mindste kan ikke drikke selv, og han får selvfølgelig en hjælpende hånd.

Efter at den værste tørst er fordrevet, falder der ro over børnene, og de begynder ivrigt at interessere sig for, hvad de skal have at spise.

Den mindste får hurtigt en stykke mad, som den voksne har smurt, og han begynder at spise. "Hvad vil du have?" bliver de enkelte børn spurgt, og alle beder om deres yndlingspålæg. De store smører smør på brødet under den yderste koncentration. Derefter vælger de omhyggeligt, hvad der skal oven på.

Nogle af de mellemste børn tager pålægget af brødet og spiser det, bagefter beder de om mere ved at række brødet frem. De får en ny gang pålæg, og denne gang spiser de brødet med.

Efterhånden som børnene er færdige, hopper de ned fra stolen og går i gang med at lege.

Til sidst sidder kun den mindste og en af de største tilbage ved bordet og spiser uforstyrret videre. Den voksne og det store barn falder i snak om, hvad barnets mor og far hedder, og pludselig er vi i gang med en større snak om, hvad alle forældrene hedder. De andre børn bliver interesserede i samtalen og kommer hen til bordet. De sætter sig op igen og deltager i samtalen.

En enkelt kan også godt lige klare en mad til.

Efter en halv times tid er alle færdige, og vi kan gå videre til næste punkt på dagsordenen.

Børnene vil gerne lege nu, og lidt senere er det sovetid for de fleste.

**Vores kommentarer**

Denne beskrivelse af en enkelt del af hverdagen i vuggestuen viser, hvordan vi i praksis arbejder med vores målsætning og tilgodeser børnenes behov og forskellighed.

I eksemplet med håndvasken ser vi, hvordan det enkelte barn alt efter alder og kunnen forvalter denne situation, som alle kan deltage i ud fra egne forudsætninger.

Samtidigt med at håndvask er en hygiejnisk foranstaltning, bliver det at vaske hænder i denne sammenhæng en pædagogisk proces, som rummer alle de elementer, der skal være tilstede, før vi kan sige, vi opfylder vores målsætning.

Det er muligt for den voksne at tage individuelle hensyn, selv om vi er samlet om den samme aktivitet.

De mindste er interesserede i fænomenet med det rindende vand. De store ved, hvad der skal til: Hive ærmerne op, sæbe hænderne ind, skylle, tørre o.s.v. De mellemstore prøver at gøre det hele, men skal have lidt hjælp og vises tilrette.

Barnet lærer gennem efterligninger. Ser, hvordan den voksne og de andre børn gør, og prøver så at gøre det samme.

Der er et socialt aspekt i håndvaskningen. Barnet bliver mødt med krav om at stå i kø og vente på sin tur ved vandhanen, der må ikke skubbes. Det er nødvendigt at indse, at alle skal være her, men at belønningen så også kommer i form af, at barnet kommer hen til det attraktive vand til sidst. Fællesskabsfølelsen styrkes, når man står der og hygger sig med vand og en lille snak.

Der sker en indlæring af forskellige begreber, mens vi vasker hænder. Barnet observerer, at der er forskel på varmt/koldt, vådt/tørt, rent/snavset. Handling og sprog kobles sammen i og med, vi snakker om, hvad vi laver, tager sæben, tørrer hænder o.s.v.

På lignende måde vil de andre ting, vi laver i dagens løb, kunne beskrives.

Et gennemgående træk i vuggestuens daglige virke er, at det enkelte barn kan deltage i alt. Det er ikke nødvendigt at have en bestemt alder for at få noget ud af det. Vores hverdag er sammensat på en sådan måde, at det enkelte barn kan tilgodeses der, hvor det er i sin udvikling.

**Fakta om Artillerivejens Vuggestue**

**Børnetal**

Vuggestuen er normeret til 44 børn i alderen 0-3 år, fordelt på 4 stuer, - Gul, Grøn, Rød og Blå Stue. Der er 11 børn tilknyttet hver stue.

Udflytterbørnehaven er normeret til 62 børn.

**Mødetid**

Vi har ikke noget fast tidspunkt, inden hvilket børnene skal være her. Imidlertid spiser vi frugt og synger hver dag kl. 9.30 - 10.00 og udover at være en stund hvor børnene spiser og hygger er det en meget vigtig pædagogisk aktivitet, som tjener til at øve sociale kompetencer og er et forum for sprogstimulering. **Derfor modtager vi ikke børn i denne halve time, og I bedes også undgå at ringe til os, da det forstyrrer både børn og voksne.**

**Lukkedage**

På Kbh. Barn vil I altid sidst på året kunne se vores lukkedage for næste år. Som hovedregel holder vi lukket 1 maj, 5 juni, fredag efter kristi himmelfartedag og mellem jul og nytår.

Derudover kan I finde de resterende dage på Kbh. barn eller hjemmesiden.

Vi har sommerferie lukket i ugerne 29,30 og 31 - år 2021

**Personale**

* Leder: Pia Lykke Pedersen.
* Souschef; Beritt Wingaa
* 8 pædagoger
* 5 pædagogmedhjælpere
* 'Køkkenchef' Henriette.
* Derudover har vi et vekslende antal vikarer, som træder til ved ferie og sygdom

**På opslagstavlen ved indgangsdøren er der billeder af og navne på alle ansatte.**

**Forældresamarbejde**

**Samarbejde i hverdagen**

Det er i hverdagen, samarbejdet mellem vuggestuens personale og den enkelte forældre skabes.

Vi lægger vægt på den daglige snak om, hvordan dagen har været, hvordan barnet har haft det, hvad vi har lavet, om der er sket noget specielt, eller om det har været en helt almindelig god dag.

Institutionens personale har til opgave at sørge for, at kontakten med forældrene er mulig, men det er både personalets og forældrenes ansvar, at samarbejdet kommer til at fungere og bliver til gavn for børn og voksne.

**Forældremøder**

Vi tilbyder:

* En samtale mellem forældre og stuens personale ca. 3-6 måneder efter barnets start, hvor vi snakker om, hvordan det går.
* En samtale en gang senere i vuggestuelivet ca. når barnet er 2,6 måneder.
* Et fælles forældremøde i efteråret.
* Et møde hvor der vælges bestyrelse